Po prvi put u Srbiji biće održan Sajam polovnih automobila – i to u Kragujevcu. Sajam će biti održan od 4. do 8. maja na Šumadija sajmu. Posetioci će biti u prilici da na jednom mestu pronađu sve što im je potrebno za kupovinu polovnog automobila i to po sajamskim cenama.

Na manifestaciji će svoju ponudu predstaviti auto placevi iz Kragujevca i drugih gradova naše zemlje, banke, osiguravajuće kuće, agencije za registraciju vozila, a među izlagačima biće i Auto-moto savez Srbije.

Ukoliko se uzmu u obzir standard i niska kupovna moć građana Srbije, za većinu potencijalnih kupaca realnost je nabavka “polovnjaka”. To potvrđuju i statistički podaci, s obzirom na to da se u našoj zemlji godišnje uveze 4-5 puta više polovnih, nego novih automobila. U poslednjih nekoliko godina uvozilo se između 80.000 i 100.000 polovnih, a prodavalo oko 20.000 novih automobila, piše B92.

Zbog ovakvih kretanja na našem automobilskom tržištu, na Šumadija sajmu su došli na ideju da organizuju Sajam “polovnjaka”, a očekuju i veliku posećenost.

Generalni sponzor sajma je sajt polovniautomobili.com, koji je pružio podršku o organizaciji ove manifestacije Šumadija sajmu.